## L’Institut Valencià de Cultura oferix en el Teatre Arniches una programació amb teatre, música i circ

*** El Centre Dramàtic Nacional i Andrea Jiménez presenten *Vulcano* el divendres, 24 d’octubre, i Encendidas es podrà vore el dia 25, en col·laboració amb el Mubag
* El cicle ‘Som Menuts’ torna en sessió matinal el diumenge 26 d’octubre amb l’espectacle de circ *Welcome & Sorry***

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), oferix tres espectacles en el Teatre Arniches durant el cap de setmana i una col·laboració amb el Mubag.

L’IVC continua apostant per desenrotllar sinergies amb altres institucions. Així, el dissabte 25 d’octubre, la funció *Encendidas* al voltant de la figura de la poeta alacantina Paca Aguirre, coincidix amb l’exposició de son pare, Lorenzo Aguirre, en el Mubag, que serà clausurada el diumenge, 26. Per este motiu, el museu organitzarà una visita guiada el diumenge, a les 12:00 hores, a la qual tindran accés els espectadors de la representació.

En paraules de la delegada territorial de l’IVC a Alacant, Alicia Garijo, “ens enorgullix homenatjar una de les figures alacantines més rellevants de la nostra història recent: Paca Aguirre i, a més, fer-ho coincidir amb la recta final de l’exposició sobre l’obra de son pare, Lorenzo Aguirre en el Mubag, institució a la qual agraïm enormement la complicitat i la disposició per a oferir una visita guiada a la qual podran assistir els espectadors de la peça”.

El muntatge d’E[ncendidas](https://taquilla.ivc.gva.es/es/espectaculo/hongaresa-teatre-presenta-encendidas/ENCENDIDAS) conjuga tots els elements artístics que formen part consubstancial de la vida de Paca Aguirre: els seus poemes i proses, adaptades i interpretades per la seua amiga i actriu Lola López; les arts plàstiques tenen com a teló de fons, d’una banda, el pintor Lorenzo Aguirre, pare de Paca, diplomat de l’Escola de Belles Arts de San Fernando (Madrid) el primer de la seua promoció i, d’altra banda, Guadalupe Grande Aguirre, creadora dels telons i cartells i Marcos Sproston com a responsable de l’audiovisual.

**Més programació**

D’altra banda, el divendres 24 d’octubre, a les 20:30 hores, el Centre Dramàtic Nacional i Andrea Jiménez presenten l’obra [Vulcano](https://taquilla.ivc.gva.es/es/espectaculo/centro-dramatico-nacional-i-andrea-jimenez-presenta-vulcano/VULCANO), una reflexió sobre com es narra un trauma a través de la història d’una família que intenta salvar-se d’un succés del passat, l’incendi que va ocórrer en l’edifici en el qual vivia i que va tindre conseqüències tràgiques.

L’obra suposa una trobada artística, personal i intel·lectual entre Victoria Szpunberg i Andrea Jiménez, compartint el desig d’explorar els límits entre la dramatúrgia i la direcció.

Victoria Szpunberg ha rebut recentment el Premi Nacional de Literatura Dramàtica 2025. Per la seua banda, Andrea Jiménez va ser guardonada amb els Premis Max 2025 a la millor obra i a la millor adaptació per la peça *Casting Lear*, que també es va poder vore en el Teatre Arniches.

L’agenda es completa el diumenge, 26 d’octubre, amb el retorn a l’Arniches de la programació familiar amb el cicle ‘Som Menuts’ i la sessió matinal a les 12:00 hores de l’espectacle de circ [Welcome & Sorry](https://taquilla.ivc.gva.es/es/espectaculo/gansocia-presenta-welcome-sorry/GANSO) de Ganso & Cia., en el marc del festival Circarte.

És una comèdia gestual en clau de *clown* per a tots els públics que visibilitza l’ofici teatral des de la paròdia dels grans clàssics i els estereotips que els envolten, i ho fa posant com a punt de partida l’obra *Hamlet* de Shakespeare.

Fecha: 22/10/2025